ગાંધીનગર-પોલિસકર્મીઓ દ્વારા હોટેલકર્મીને માર મારવાના બનાવને લઇને એવા બનાવો ફરી ન બને તે માટે સરકાર પ્રતિબદ્ધ હોવાનું આશ્વાસન ગૃહરાજ્યપ્રધાન પ્રદીપસિંહ જાડેજા દ્વારા આપવામાં આવ્યું હતું. કનડગત કરનાર ચાર પોલિસકર્મીઓને ફરજ મોકૂફ કરી દેવામાં આવ્યાં છે. તેમણે જણાવ્યું હતું કે રાજ્યના નાગરીકોને કાયદો વ્યવસ્થાની પરિસ્થિતિ થકી કોઇ અડચણ ન આવે તે માટે રાજ્ય સરકાર પ્રતિબદ્ધ છે. પોલીસ કર્મીઓ દ્વારા પણ નાગરિકોને કનડગત થાય તે સામે પગલાં લેવામાં આવી રહ્યાં છે. તાજેતરમાં સરખેજ ગાંધીનગર હાઇવે પરની જય દ્વારકાધીશ હોટલ ખાતે જમવા બાબતે હોટલના કર્મચારીઓને પોલીસ કર્મીઓ દ્વારા માર મારવામાં આવેલની ફરિયાદ મળતા આ ચારેય પોલીસ કર્મીઓને રાજ્ય સરકારે ફરજ મોકૂફ કર્યા છે.